text: Træner i det danske sprog
  19 oktober 2011 kl. 13.35
  Renovationsarbejderne hos Meldgaard Miljø A/S får nu mulighed for at indhente, hvad folkeskolen forsømte. De kan komme på efteruddannelse for at lære at læse og skrive dansk.
  21 renovationsarbejdere fra Esbjerg og Varde begyndte i september på forberedende voksenundervisning i dansk med IT som hjælpemiddel. I Vejle er 15 renovationsarbejdere i gang med 3. sæson.
  Kurserne skal ruste dem til at begå sig i den digitale verden og blive bedre til deres arbejde. De skal være i stand til at sende billed- og tekstbeskeder, skrive mail, læse kørelister og meget andet.
  Undervisningen er tilrettelagt efter den enkelte elevs forkundskaber.
  Den er på et par timer om ugen.
  